ترمپ: درواغجنې رسنۍ د خلکو سره دښمني کوي
د متحده ایالاتو جمهور رئیس ډانلډ ټرمپ یو ځل بیا د خپل حکومت په اړه د رسنیو پر رپوټونو سخت انتقاد وکړ.
د امریکا جمهور رئیس ډونالد ټرمپ پرون په خپل ټویټر کې لیکي چې د امریکا جعلي خبري رسنۍ، د امریکا د ولس سره دوښمني کوي. ښاغلي ترمپ تر دې مخکې په یو ټویټ کې نیویارک ټایمز، سي-ان-ان او ان-بي-سي دښمنان بللي وو، خو ورسته یې تصحیح کړی دی او اې-بې-سي او سي-بي-اس تلویزیوني شبکې یې هم پکې شاملې کړي دي. د ټولنیزو رسنیو له لارې د خبري رسنیو په وړاندې د جمهور رئیس ټرمپ وروستی شدید انتقاد وروسته له هغه وشو چې جمهور رئیس پرون د بوئینگ د شرکت په یوه غونډه کې د امریکا د جنوبي کارولاینا ایالت ته سفر وکړ. جمهور رئیس ترمپ له هغه وروسته د اونۍ د رخصتیو لپاره فلوریډا ته تللی دی خو په واشنگټن کې رسنۍ د هغه د پنجشنبې د ورځې په خبري کنفرانس کې د خبریالانو سره په جنجالونو بحثونه کوي. امریکا غږ د رسنۍ په اړوند د هغه د وروستي ټویټ په اړه د سپینې ماڼۍ غبرګون وغوښت، خو لا تر اوسه یې ځواب ندې تر لاسه کړي. کله چې جمهور رئیس فلوریدا ته ورسید، ټولنیزې رسنۍ او خبري شبکې د جمهور رئیس د تویټ په هکله بحثونه پیل کړل چې پکې د امریکا معتبره خبري شبکې د امریکا دښمنان بلل شوي و، یو عبارت چې د لرغوني روم نه یې منشآ اخیستې او یوه پیړۍ وړاندې د روسیې له خوا د کمونستي انقلاب په مهال د ډیر قاطعیت او جذبې سره کارول کیدو. د امریکا پخوانی دیپلومات تام مالنیوسکی په یوه تویټ کې لیکلي "زه د یو امریکایي ډیپلومات په توگه، د هغو کوچنیو ظالمانو په وړاندې مقاومت وکړ چې خبریالان د خلکو دښمن بولي." د امریکا د پنسلوانیا پوهنتون څخه د روسیې او ختیځې اروپا د برخې پروفیسر میجل اورینستاین وایي "دا عبارت د پخواني شوروي اتحاد په تاریخ کې یو له تر ټولو جنجالي عبارتونو څخه دی." که څه هم "د خلکو دښمن" عبارت ریښه لاتیني ده او د رومان د امپراطورۍ په مهال کارول شوې خو دغه عبارت په شلمې پیړۍ کې د پخواني شوروي اتحاد د دیکټاتور جوزف ستالین له خوا هغه مهال ډیر بدنام شو چې میلیونونه خلک یې ووژل. په پخواني شوروي اتحاد کې "د خلکو دښمن" ضرور نه و چې جنایتکار اووسي خو دا عبارت اکثره هغه مهال کارول کیدو چې په یو کس د ټولنیزو ریښو په درلودو یا د انقلاب نه مخکې د یو شغل په لرولو بدنامه کړي. دا ټاپه د یو لااعلاجه ناروغۍ په شان وه او داسې کس ته ویل کیدو چې د خلکو د دښمن دوست وي. ښاغلي اروینستاین امریکا غږ ته وویل "اساساً دا عبارت د مرگ د حکم مانا یې درلود"